《送别奉常林使君黄中易守延平》
宋代·林光朝

去时胡不到瓜时，上日多应柳絮飞。
卧辙只缘滕壤少，怀章须絮越人肥。
三千仪礼非绵蕝，五十行春尚采衣。
莫爱传经似齐鲁，石渠长是待公归。

作者简介：（1114—1178）宋兴化军莆田人，字谦之，号艾轩。孝宗隆兴元年进士。通《六经》，从学者众，南渡后以伊、洛之学倡行东南者，自光朝始。累官国子司业兼太子侍读，出为广西提点刑狱，移广东，曾率郡兵击败入境之茶民军。召为国子祭酒，除中书舍人。后出知婺州，引疾提举兴国宫。卒谥文节。有《艾轩集》。